Document ID: 32012R0583

KOMMISSIONENS FORORDNING (EU) Nr. 583/2012
af 2. juli 2012
om ændring af bilag II til Europa-Parlamentets og Rådets forordning (EF) nr. 1333/2008 for så vidt angår anvendelse af polysorbater (E 432-436) i kokosmælk
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1333/2008 af 16. december 2008 om fødevaretilsætningsstoffer (1), særlig artikel 10, stk. 3, og artikel 30, stk. 5, og
ud fra følgende betragtninger:
(1)
I bilag II til forordning (EF) nr. 1333/2008 er der fastlagt en EU-liste over fødevaretilsætningsstoffer, der er godkendt til anvendelse i fødevarer, og deres anvendelsesbetingelser.
(2)
Denne liste kan ændres i overensstemmelse med den procedure, der er omhandlet i Europa-Parlamentets og Rådets forordning (EF) nr. 1331/2008 af 16. december 2008 om en fælles godkendelsesprocedure for fødevaretilsætningsstoffer, fødevareenzymer og fødevarearomaer (2).
(3)
I henhold til artikel 3, stk. 1, i forordning (EF) nr. 1331/2008 kan EU-listen over fødevaretilsætningsstoffer opdateres enten på Kommissionens initiativ eller på grundlag af en ansøgning.
(4)
Der er indgivet en ansøgning om tilladelse til at anvende polyoxyethylensorbitanmonooleat (polysorbat 80, E 433) som emulgator i kokosmælk, og ansøgningen er blevet forelagt for medlemsstaterne.
(5)
Kokosmælk, der er en tilberedning af frugt fremstillet af det indre lag under kokosnøddeskallen sammen med vand via homogenisering, kan ikke forblive en emulsion uden brug af emulgator. Polyoxyethylensorbitanmonooleat (polysorbat 80, E 433) og polysorbater (E 432-436) generelt er blevet godkendt som de mest effektive emulgatorer, der anvendes til dette formål i tredjelande.
(6)
Gruppen af polysorbater (E 432-436) fik tildelt et acceptabelt dagligt indtag (ADI) på 10 mg/kg legemsvægt pr. dag af Den Videnskabelige Komité for Levnedsmidler i udtalelse af 8. juli 1983 (3). I beretningen fra Kommissionen om indtagelse af tilsætningsstoffer i levnedsmidler i Den Europæiske Union (4) konkluderede man, at det for polysorbater (E 432-436) muligvis er nødvendigt med en mere realistisk vurdering af indtaget baseret på fødevaretilsætningsstoffernes faktiske anvendelsesniveau. Den Europæiske Fødevaresikkerhedsautoritet (autoriteten) forventes at udføre denne vurdering af indtaget i forbindelse med genevalueringen af polysorbater (E 432-436) inden udgangen af 2016 ifølge Kommissionens forordning (EU) nr. 257/2010 (5). Indtil da bør kun ubetydelige bidragydere til det samlede indtag af de pågældende stoffer undersøges med henblik på en eventuel udvidelse af anvendelsen. Det forventede indtag af polysorbater (E 432-436) via anvendelse i kokosmælk som vurderet på grundlag af de samlede markedsdistributionsdata om kokosmælk, der er fremlagt af ansøgeren, er langt lavere end ADI og vil således ikke medføre en betydelig yderligere eksponering. Kokosmælk er et forbrugerprodukt, hvis anvendelse ikke er særlig udbredt, og som hovedsagelig anvendes til tilberedning af asiatiske fødevarer og desserter. Det vurderede indtag er ubetydeligt og meget mindre end 1 % af ADI, hvilket ikke anses for at være en betydelig bidragyder til eksponeringen. Derfor anses den pågældende udvidelse af anvendelsen ikke for at være problematisk i forhold til sikkerheden.
(7)
I henhold til artikel 3, stk. 2, i forordning (EF) nr. 1331/2008 skal Kommissionen indhente en udtalelse fra autoriteten, inden den opdaterer EU-listen over fødevaretilsætningsstoffer i bilag II til forordning (EF) nr. 1333/2008, undtagen hvis den pågældende opdatering ikke kan få virkninger for menneskers sundhed. Eftersom tilladelsen til at anvende polysorbater (E 432-436) som emulgator i kokosmælk udgør en opdatering af nævnte liste, som ikke kan få virkninger for menneskers sundhed, er det ikke nødvendigt at anmode om en udtalelse fra autoriteten.
(8)
I bilag II til forordning (EF) nr. 1333/2008 er polysorbater (E 432-436) godkendt som en gruppe, idet de tilhører samme kemiske gruppe af stoffer, der er defineret som en blanding af partielle estere af sorbitol og sorbitolmono- og dianhydrider med fedtsyrer. Det bør derfor tillades at anvende alle polysorbater (E 432-436) i kokosmælk og ikke blot fødevaretilsætningsstoffet polyoxyethylensorbitanmonooleat (polysorbat 80, E 433).
(9)
I henhold til overgangsbestemmelserne i Kommissionens forordning (EU) nr. 1129/2011 af 11. november 2011 om ændring af bilag II til Europa-Parlamentets og Rådets forordning (EF) nr. 1333/2008 for så vidt angår fastlæggelse af en EU-liste over fødevaretilsætningsstoffer (6) finder bilag II med EU-listen over fødevaretilsætningsstoffer, der er godkendt til anvendelse i fødevarer, og anvendelsesbetingelser anvendelse fra den 1. juni 2013. For at tillade anvendelse af polysorbater (E 432-436) i kokosmælk inden den dato bør der fastsættes en tidligere dato for anvendelse af nævnte fødevaretilsætningsstoffer.
(10)
Bilag II til forordning (EF) nr. 1333/2008 bør derfor ændres i overensstemmelse hermed.
(11)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne -
VEDTAGET DENNE FORORDNING:
Artikel 1
Bilag II til forordning (EF) nr. 1333/2008 ændres som angivet i bilaget til nærværende forordning.
Artikel 2
Denne forordning træder i kraft på tyvendedagen efter datoen for offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 2. juli 2012.

Labels: 0
3
17